มีอาการเจ็บคอครับเวลากลืนน้ำลายจะเจ็บไปถึงหู ลองส่องไฟดูบริเวณหลังลิ้นไก่ มีคราบเหลืองๆเหมือนหนองหรือเสมหะครับมีก้อนเนื้อบวมๆสองก้อนอย่างละข้างครับ
สวัสดีค่ะ อาการมีไข้เจ็บคอกลืนแล้วเจ็บ มีหนองในลำคอ มีก้อนบวม 2 ก้อนบริเวณข้างคอ (ซึ่งคือต่อมทอนซิลที่บวมโตขึ้น) น่าจะเป็นอาการของทอนซิลอักเสบ(Tonsillitis)สาเหตุส่วนใหญ่ประมาณ 70%-80% เกิดจากเชื้อไวรัส อีกประมาณ 15-20% เกิดจากเชื้อแบคทีเรีย โดยหากเกิดจากเชื้อไวรัส จะมีอาการของไข้หวัดร่วมด้วย เช่น ไอ มีเสมหะ มีน้ำมูก ร่วมกับการมีต่อมทอนซิลทั้งสองข้างบวมโตและแดงเล็กน้อย ส่วนใหญ่มักจะหายได้เองภายใน 7-10 วันแต่หากเป็นทอนซิลอักเสบจากเชื้อแบคทีเรีย จะมีอาการเจ็บคอมากจนกลืนน้ำและอาหารได้ลำบาก มีไข้สูง หนาวสั่น ปวดศีรษะ ปวดเมื่อยตามตัว อ่อนเพลีย เบื่ออาหาร มีกลิ่นปาก อาจตรวจพบต่อมน้ำเหลืองที่ข้างคอด้านหน้าโต ต่อมทอนซิลทั้งสองข้างจะบวมโตมาก สีแดงจัด และมักมีแผ่นหนองอยู่บนทอนซิล มักไม่มีอาการของไข้หวัดดังนั้น หากมีอาการเจ็บคอมาก และทำให้กลืนลำบาก โดยที่ไม่มีอาการไอหรือน้ำมูกร่วม ก็น่าจะเกิดจากการติดเชื้อแบคทีเรีย ซึ่งแนะนำควรไปพบพบแพทย์เพื่อรับยาปฏิชีวนะทานค่ะ เพราะหากไม่ได้รับยาปฏิชีวนะรักษา อาจมีภาวะแทรกซ้อนตามมาได้ เช่น หูชั้นกลางอักเสบ จมูกอักเสบ ไซนัสอักเสบ ปอดอักเสบ ฝีที่ทอนซิล หรือเชื้ออาจเข้าสู่กระแสเลือดแล้วแพร่กระจายไปยังส่วนต่าง ๆ ทำให้เป็นเยื่อหุ้มสมองอักเสบ ข้ออักเสบชนิดติดเชื้อ เป็นต้น หรืออาจกลายเป็นไข้รูมาติกได้ด้วยส่วนการดูแลตนเองในเบื้องต้น ได้แก่ การดื่มน้ำเปล่ามากๆ โดยควรดื่มน้ำที่อุณหภูมิห้อง หรือน้ำอุ่น งดน้ำเย็น พักผ่อนเยอะๆ ทานอาหารที่มีประโยชน์โดยเฉพาะผักและผลไม้ ทานอาหารอ่อน ๆ รสจืด งดใช้เสียงมาก งดการสูบบุหรี่ หรืออยู่ในที่มีควันบุหรี่ หรือควันต่างๆ งดดื่มแอลกอฮอล์บ้วนปากล้างลำคอด้วยน้ำเกลือบ่อยๆ เป็นต้น